Porcelano

Porcelano inventesis en Chinia. On komencis produktar porcelano cirkume du yarmil ante nun. Por Europani la sekreteso di fabrikar porcelano detekteskis erste 18ma yarcento.

 Historio di porcelano 

L'unesma ceramikal objekti produktesis en Valo dil Flava Fluvio dum la dinastio Zhou cirkume (1120 aK – 249 aK). La produkto dil precipua porcelano komencis dum la dinastio Han cirkume (206 aK – 221 pK), kande on facis nigra- e verda-glezita porcelano. Dum la dinastio Tang, de cirkume 221 til 681, Chiniani deskovris marala voyo ad India, Persia ed Estal Azia, e verda-glezita porcelano divenis tre demandita exportacuro.

Ye la fino di la dinastio Tang, on komencis produktar anke blanka objekti porcelana. Por la produkto di diversa poti, vazi, eskudeli, edc., on uzeskis la maxim delikata blanka argilo, nome, kaolino. Dum la dinastii Song ed Yuan (960–1368) la parkoquala e glezala tekniko developesis, ed en la manui dil habila ceramikistin naskis klasika porcelan-objekti. La formo, glezuro ed ornamenti suportis una l’altra. Dum Yuan-ero on komencis uzar figurativa e ornamentala motivi. La kolori esis blua e reda.

L’ero dil blua-blanka porcelano komencis dum la dinastio Ming, cirkume (1368–1644). La poti e vazi esis ornamentizita per flori e viti. Ye la 16ma yarcento on piktis sur porcelano Araba e Persiana citati, uceli ed altra animali, peizaji ed anke miti e legendi.

Dum la komenco komenco di la dinastio Qing (1644–1911) on exportacis ad Europa tre multa Chiniana porcelano. Anke la qualeso dil produkturi pluboneskis. Dum la 17ma yarcento Europani konoceskabis kafeo e teo, qui ne esis konvenanta drinkar per metala kupi. Pro to, on komencis exportacar de Chinia anke kafeala servici, qui esis en formo Europala ma en ornamenturi Chiniana. On prenis la modelo por la porcelana objekti de arjenta objekti barokala. Ordinare, porcelanal objekti esis blua e blanka ma on produktis anke multakolora vazi, poti, kupi, e pleti.

Nunadie, l'anciena porcelanal objekti Chiniana esas prizita da kolekteri.

Kategorio:Chinia
Kategorio:Arti